۱۴۴۶-۱۰-۲۱ تاریخ نشرشوی خبرونه د هیواد په کچه ۲٨٦٣ تنه زده کوونکو ته ښوونیز خدمات! ‎#افغانی_سرې_میاشتې په تېره یوه اونۍ کې د ټول ‎#هېواد په کچه د ځوانانو او رضاکارانو ۳٧ ښوونیز مرکزونو له لارې په ټولیز ډول ۲٨٦٣ تنه زده کوونکو ته په بېلابېلو برخو کې لکه ښوونې او روزنې، شخصی او چاپېریالی روغتیا ساتنې، لومړنیو روغتیایی مرستو ترسره کولو او د پېښو له زیانونو د ځان ژغورنې اړوند زده کړې او عامه پوهاوی ورکړی دی. ترڅنګ یې دافغانی سرې میاشتې د غړیتوب په برخه کې یې ٨٥ تنه نوی غړی هم راجذب کړی دی. بامیان #بامیان ولایت کې ٦٥٩١ تنه ناروغانو ته روغتیایی خدمات وړاندې شوی! د ‎#افغانی_سرې_میاشتې روغتیاپالانو د بامیان ولایت په بېلابېلو سیمو کې د تېرو ۳۰ ورځو په اوږدو کې ٢١٨٤ تنو ناروغانو ته د کتنې او اړتیا وړ درملو د ورکړې ترڅنګ ١٠٢ تنو ټپیانو ته د پانسمان، ٣٨٢ مېرمنو او ماشومانو ته د بېلا بېلو ناروغیو د مخنیوی او واکسینونو د تطبیق، ٣٤٥٠ کسانو ته د روغتیا ساتنې په تړاو اړینې مشورې، ١٩٢ مېرمنو ته د ولادت برخه کې د خدماتو سربېره د ١٢٥ ماشومانو کتنه کړې او په خوارځواکۍ اخته ماشومانو ته یې د خوارځواکۍ اړوند خوراکی توکی هم ورکړی، د دې ترڅنګ ١٥٦ مېرمنو ته یې د کورنۍ د تنظیم برخه کې لازمې مشورې هم ورکړې دی. مرکزی ریاست ‏سرپرست عمومی رئیس د ‎#نړیوال_فدراسیون له سرپرست مسٸول سره د راستنېدونکو کډوالو ستونزو او اړتیاوو ته د رسېدنې په موخه د همغږۍ ناسته وکړه! نن شنبه د شوال میاشتې پر ۲۱ مه، د ‎#افغانی_سرې_میاشتې سرپرست عمومی رئیس ښاغلی شیخ الحدیث شهاب الدین دلاور ددې خیریه ملی ټولنې په مرکزی دفتر کې په ‎#افغانستان کې د نړیوال فدراسیون له سرپرست مسٸول ښاغلی احمد سلیمان، د راستنېدونکو کډوالو لپاره د نړیوال فدراسیون د آسیایی برخې مسٸولې آغلې هیلن او د ستراتیژیکې همغږۍ او بشری دېپلوماسۍ مسؤلې آغلې هُما نادر سره تورخم ته د یاد پلاوی د وروستی سفر پر مهال د راستنېدونکو کډوالو د وضعیت ارزونې او د هغوی ستونزو او اړتیاوو ته د رسېدنې په اړه د ترلاسه کړیو معلوماتو په موخه د همغږۍ ناسته وکړه. ناسته کې سرپرست عمومی رئیس د نړیوال فدراسیون د هڅو او بشرپاله مرستو مننه وکړه او تورخم فرضی کرښه کې عمری پنډغالی ته د راستنېدونکو کډوالو د وضعیت ارزونې برخه کې یې د دوی سفر مهم یاد کړ. دا راز ښاغلی دلاور افغانستان ته د راستنېدونکو کډوالو ناڅاپی او په لوړه کچه راتګ یو لوی بشری ناورین وباله او له دوی څخه یې د لا ډېرو مرستو او همکاریو غوښتنه وکړه. ورپسې د نړیوال فدراسیون مسئول او مل پلاوی تورخم ته د خپل سفر په ترڅ کې راستنو شویو کډوالو ته د افغانی سرې میاستې له لوری د ترسره کېدونکو بېلابېلو خدماتو ستاینه وکړه او ژمنه یې وکړه چې تورخم او سپین بولدک کې به دوه، دوه ګرځنده روغتیایی ټیمونه ګماری او هم به له یادو لارو راستنېدونکو ۲۰۰ امیندواره مېرمنو ته له زېږونه وروسته د مناسبو خوړو او درملو ترلاسه کولو په موخه هرې مېرمنې سره یو سل او پنځوس (۱۵۰) امریکایی ډالر نغدی مرسته هم وکړی. کندهار انځرګی کمپ #کندهار انځرګی کمپ کې پر ۱۰۰۰ تنو راستنو شویو کډوالو پاخه خواړه ووېشل شول! نن شنبه د شوال د میاشتې پر ۲۱مه، د #افغانی_سرې_میاشتې د کارکوونکو او رضاکارانو له لوری د کندهار ولایت د تخته پل ولسوالۍ په انځرګی کمپ کې پر ۱۰۰۰ تنو راستنو شویو کډوالو ۱۰۰۰ خوراکه پاخه خواړه ووېشل شول چې پکې ورېژې، غوښه، لوبیا، سلاد، ګرمه ډوډۍ او تصفیه شوې اوبه شاملې وې. تورخم #تورخم کې پر ۱۵۰۰ تنو راستنو شویو کډوالو پاخه خواړه ووېشل شول! نن شنبه د شوال د میاشتې پر ۲۱مه، د #افغانی_سرې_میاشتې د کارکوونکو او رضاکارانو له لوری د #ننګرهار ولایت د تورخم په عمری پنډغالی کې پر ۱۵۰۰ تنو راستنو شویو کډوالو ۱۵۰۰ خوراکه پاخه خواړه ووېشل شول چې پکې ورېژې، غوښه، الوګان، سلاد، ګرمه ډوډۍ او تصفیه شوې اوبه شاملې وې. د یادونې وړ ده، چې په تېرو ۸ ورځو کې هم پر ۱۲،۰۰۰ تنو راستنو شویو کډوالو پاخه خواړه وېشل شوی دی. تورخم عمری پنډغالی او انځرګی کمپ ‏د ‎#تورخم په عمری او د ‎#کندهار په انځرګی پنډغالو کې پر موظفو کاریګرو نغدی مرسته ووېشل شوه! نن شنبه د شوال د میاشتې پر ۲۱مه، د ‎#افغانی_سرې_میاشتې له لوری د ‎#ننګرهار ولایت د تورخم په عمری پنډغالی کې د کار په بدل کې د پیسو په پروژه کې پر ۴۰ تنو او د کندهار ولایت د تخته پل ولسوالۍ په انځرګی پنډغالی کې پر ۲۰ تنو موظفو کاریګرو د اړتیا وړ توکو د پېرلو په موخه په ټوله کې یو سل و اتیا زره (۱۸۰،۰۰۰) افغانۍ نغدی مرسته ووېشل شوه، چې هر کارګر ته ۳،۰۰۰ افغانۍ ورکړل شوې. د یادې پروژې هدف د پنډغالو پاکوالی، راستنېدونکو کډوالو ته عامه پوهاوی او له کډوالو سره د انتقالاتو په چارو کې همکاری کول دی، چې په بدل کې به یې کاریګرو ته معاش هم ورکول کېږی.